Qedani Mahlangu: ‘My lewe is in gevaar’Qedani Mahlangu, voormalige LUR vir gesondheid in Gauteng (Foto: Brenda Masilela/ANA) Qedani Mahlangu, voormalige LUR vir gesondheid in Gauteng wat wyd blameer word vir die dood van ten minste 143 psigiatriese pasiënte ná hulle na NRO’s oorgeplaas is, het Woensdag vir die paneel by die Life Esidimeni-arbitrasieverhoor gesê haar lewe is in gevaar. “Ek wou dit graag formeel opper. Daar is geen rede vir iemand om my te teister nie,” het sy gesê. Mahlangu het gesê ŉ hommeltuig het oor haar huis gevlieg en vir ŉ klein rukkie daar bly hang. Sy is deur veiligheidspersoneel in kennis gestel van die voorval en het ook die departement van gemeenskapsveiligheid daarvan in kennis gestel. Mahlangu het Woensdag tydens die tweede dag van die arbitrasieverhoor in Parktown in Johannesburg getuig. Sy het gesê sy het gevoel dis nodig om amptelik haar bekommernisse met afgetrede adjunkhoofregter Dikgang Moseneke te deel. Volgens haar is sy deur polisiebeamptes genader op die lughawe toe sy geland het van die Verenigde Koninkryk af waar sy studeer het. “Daar was ŉ ongewone paspoort-nagaanproses toe ek van die vliegtuig afgeklim het. Twee polisiebeamptes het my genader en gesê hulle is deur die base van staatsveiligheid gestuur,” het Mahlangu gesê. Moseneke het vir adv. Tebogo Hutamo, vir die staat, opdrag gegee om ondersoek in te stel na die bewerings en Donderdag terugvoer te gee. Mahlangu het verlede jaar ná die tragedie uit haar posisie bedank en is gedagvaar om te getuig terwyl sy by die Global Banking School in Bedfordshire in die Verenigde Koninkryk studeer het. Dié opleidingsinstansie het Mahlangu intussen geskors. Die verhoor duur voort.